DA Den Europæiske Unions Tidende CE 84/201

(2004/C 84 E/0245)

SKRIFTLIG FORESPØRGSEL P-0342/04

af Dirk Sterckx (ELDR) til Kommissionen

(6. februar 2004)

Om: Begrænsninger ved åbningen af det belgiske jernbanemarked

Ifølge forlydender giver det statsejede belgiske jernbaneselskab en togfører mulighed for at blive forflyttet til en anden jernbanevirksomhed, som driver jernbanedrift i Belgien. Den pågældendes kvalifikationsbevis overdrages ikke direkte til den nye arbejdsgiver, således at kvalifikationsbeviset mister sin gyldighed og den pågældende på ny skal bestå en prøve. Desuden ville den belgiske lovgivning vedrørende jernbanetransport hindre oprettelsen og anerkendelsen af en virksomhed, som i sig selv ikke er en jernbanevirksomhed, men som stiller jernbanepersonale med sikkerhedsfunktioner (togførere, rangist-vognmestre) til rådighed for andre jernbanevirksomheder.

Har Kommissionen kendskab til disse begrænsninger ved åbningen af markedet, og finder den disse begrænsninger forenelige med den europæiske lovgivning herom?

Svar afgivet på Kommissionens vegne af Loyola de Palacio

(26. februar 2004)

Kommissionen har kendskab til begrænsninger af denne type, der kan antage forskellige former fra et land til et andet afhængigt af national lovgivning. I visse tilfælde kan der være tale om overtrædelse af fællesskabslovgivningen, og det er de kontrolorganer, der er oprettet ifølge første jernbanepakke (1) — især artikel 7, stk. 3 i direktiv 2001/12/EF, der skulle være gennemført i alle medlemsstaternes lovgivninger fra 15. marts 2003- der skal tage sig af klager fra de parter, der mener sig forurettet.

Det mere generelle spørgsmål om kvalifikationsbeviser for togførere tages op i anden jernbanepakke (2), og især i det direktiv om jernbanesikkerhed, som det ærede medlem er ordfører for. Imidlertid overskrider indførelsen af en fællesskabslovgivning om kvalifikationsbeviser for togførere sikkerhedsdimensionen. Også andre aspekter f.eks. interoperabilitet, retten til arbejde, arbejdstagernes mobilitet fra et jernbaneselskab til et andet og gensidig anerkendelse af erhvervsuddannelser og erfaringer skal indgå. På grund af alle disse komplekse spørgsmål, der viste sig under drøftelserne af anden pakke, har Kommissionen i overensstemmelse med de anvisninger den gav i forbindelse med den politiske aftale i Rådet i marts 2003 udarbejdet et rammedirektiv om kvalifikationsbeviser for togførere og for øvrigt personale med sikkerhedskritiske opgaver ved jernbanedrift. Dette forslag indgår i tredje pakke (3), der forelægges Parlamentet og Rådet i løbet af første halvår af 2004.

(1) Europa-Parlamentets og Rådets direktiv 2001/12/EF af 26. februar 2001 om ændring af Rådets direktiv 91/440/EØF om udvikling af Fællesskabets jernbaner, EFT L 75 af 15.3.2001. Europa-Parlamentets og Rådets direktiv 2001/13/EF af 26. februar 2001 om ændring af Rådets direktiv 95/18/EF om udstedelse af licenser til jernbanevirksomheder, EFT L 75 af 15.3.2001. Europa-Parlamentets og Rådets direktiv 2001/14/EF af 26. februar 2001 om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering, EFT L 75 af 15.3.2001.

(2) http://europa.eu.int/comm/transport/rail/package/new_fr.htm.

(3) Forslagene til tredje pakke forventes i første halvår af 2004.